Laurensio Omutuukirivu
WIIKI XVIII MU BW’OMWAKA (II) OLWOKUTAANO (10TH AUGUST 2018)
LAURENSIO OMUTUUKIRIVU MUDIAKONI, MUJULIZI
LUNAKU LUKULU
OLUYIMBA OLW’AMAYINGIRA
Ono ye Lawrensio Omutuukirivu, eyeewaayo olw’okuyamba Ekeleziya n’asaanira bw’atyo ebibonoobono by’obujulizi, alyoke ayambuke n’essanyu awali Mukama waffe Yezu Kristu.
ESSOMO I
Awa nga musanyufu, oyo Katonda gw’ayagala.
Bye tusoma mu bbaluwa eyokubiri Paulo Omutume gye yawandiikira ab’e Korinti. (9, 6 – 10)
Abooluganda, asiga ng’akekkereza, alikungula mpa we bizira; asiga ennyo nga tiyeebalirira, alikungula bingi. Buli muntu awe nga bwe yateesa mu mutima gwe; tawa ng’anakuwadde, oba okuweesa obutaagaane. Awa nga musanyufu, oyo Katonda gw’ayagala. Katonda alina obuyinza okubajjuza ebirungi enkumu, bulijjo ne mubeera n’ebibamala; ne mufissa nawo eby’okukola emirimo emirala gyonna emirungi. Nga bwe baawandiika nti: Yagaba nnyo n’awa abaavu; obutuufu bwe busigala emirembe gyonna. Y’oli alabira omusizi ensigo n’omugaati ogw’okulya, agenda kubawa ensigo yammwe, agiviiseemu omugaso, ayongere nnyo ebibala eby’obutuufu bwammwe; mufune bingi ebya buli ngeri. Ebyo Omukama y’abyogera.
OLUYIMBA OLW’OKWEBUULIRIRA: Zab. 111, 1 – 2. 5 – 9.
EKIDDIBWAMU: Omuntu asaasira n’awola ali bulungi.
Omuntu atya Omukama yeesiimye, ebiragiro bye gwe bisanyusa ennyo. *Mu nsi ezzadde lye liriba lya buyinza, olulyo lw’abateerevu lulifuna omukisa Ekidd.
Omuntu asaasira n’awola ali bulungi, atetenkanya ebintu bye mu bwenkanya. *Taliyuuga emirembe gyonna, omutuufu alijjukirwa emirembe n’emirembe. Ekidd.
Talyeraliikirira mawulire ga kabi, omutima gwe munywevu, asuubira mu Mukama. *Omutima gumuli wamu, talitya, okutuuka lw’aliraba abalabe be ng’ensonyi zibakutte. Ekidd.
Agabanyiza abaavu n’abatonera, talitanga kugaba. *Obuyinza bwe buligulumizibwa n’ekitiibwa. Ekidd.
OKWANIRIZA EVANJIRI Yo 8, 12
Alleluya. Angoberera, tatambulira mu Kizikiza, alibeera n’ekitangaala eky’obulamu. Alleluya.
EVANJIRI
Buli aliba ampeerezza, Kitange alimuwa ekitiibwa.
Ebigambo bya Mukama waffe Yezu Kristu ebivudde mu Yoanna (12, 24 – 26)
Mu budde buli, Yezu yagamba abayigirizwa be, nti: Mbagambira ddala mazima nti: Empeke y’engano bw’etegwa mu ttaka n’efa, esigala nga bw’eri, naye bw’efa, lw’ereeta ebibala ebingi. Ayagala obulamu bwe afiirwa bufiirwe; naye akyawa obulamu bwe mu nsi muno, abweterekera mu bulamu obutaggwaawo. Ampeereza, angoberere; nze we ndi n’omuweereza wange w’alibeera. Buli aliba ampeerezza, Kitange alimuwa ekitiibwa. Ebyo Omukama y’abyogera.
lug_Latn lug_Latn lug_Latn lug_Latn lug_Latn lug_Latn tpi_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn hat_Latn lug_Latn kin_Latn lug_Latn lug_Latn lug_Latn